Ich, Hanns Murer, geschworner undervogt zuͦ Regensperg, thuͤn kund aller mengklichem mit disem brieff, das ich uff hüt, als sin tattm̄ des wisett,
da selbend offenlich ze gericht sas in namen un̄ an statt der strengen, vesten, fûrsichtigen, wysen des burgermeysters un̄ rättes der statt
Zûrich, myner gnaͤdigen heren, ouch vō sunderer befaͤlnusz des frumen, ersamen, wysen Heinrichen Burkart, burger der gemelt₎ statt
Zûrich, diser zit obervogt in der herschafft Regensperg, ouch mynes lieben heren ꝫcꝭ. und kamend do für mich in offen, verbannen gericht
die frumen, ersamen Uͦlrich Jeger, diser zit hoffmeyster zuͦ Kûngsfelden, und mit im Hanns First, ein pfruͤnder da selbend, vō wegen
und mitt follem gewalt der hochwirdigen, geyschlichen froͧwen, der aͤpttisinen und gemeiner cofentt froͧwen des erwirdigen
gotz hus zuͦ Kûngsfelden, an einem und Clein Heini Meyer vō Schliniken am andern teyle, bestelt mit iro fûrsprechen, wie recht
ist. und liesend die erst genempten hoffmeyster un̄ Hanns First dem recht₎ fûr tragen und durch iren fûrsprechen reden, also wie das
ire gnaͤdigen froͤwen einen jerlichen zins, namlich alle jar sechs mût kernen rechtz boden zins, vor aller mengklich habind uff
dem hoff un̄ dem guͦt zuͤ Schlinikon gelaͤgen, so dēn Clein Heini Meyer vō inen ze erblechen buͤwe un̄ inn habe nach lutt un̄
sag iro brieffen, roͤdlen un̄ buͤchern. ✳ und sige aber var etwas vergangnen jaren ein irtūng un̄ span enzwûschend iro gnaͤdigen
froͧwen un̄ Clein Heinin Meyer uff erstanden des messes halb, ✳ da ire gnaͤdige froͧwen vermeintend, das Clein Heini Meyer inen
ires gotzhus mesz zuͦ Kûngsfelden ze geben schuldig waͤre. ✳ un̄ da wider Clein Heini Meyer vermeint, das er inen nit mer
den Zûricher mesz ze geben schuldig sin soͤlty. ✳ und um̄ soͤlichen handel sy in recht fergung mit ein andern kumen sigind un̄
sich die sach im recht₎ so wyt gehandlett, das fùr unnser heren gen Zûrich kumen sind. die selben habind domals so fil in
der sach erfùnden und ermessen, das der zins Zûricher mesz sin sölly. ✳ das sig nuͤn bis har by dem selben beliben. ✳ ye doch so sigind
ire gnaͤdige froͧwen und Clein Heini Meyer yetzund wyter in ein vertrag un̄ verkamnusz mit ein andr kumen ✳ und habind ire gnädigen
froͤwen dem Clein Heinin Meyer uff sin begerūng mit guͦtem, fryen willen nach gelausen un̄ ergeben dryzechen mût kernen
rechtz gefallenns zins, also mit der lùtrūng un̄ dem underscheid, das Clein Heini Meyer und sin erben, ouch all die, in dero handenne
un̄ gewalt der hoff yemer kumpt, nùn fûro hin alle jar jerlich und ewenklich die sechs mût kernen mit ires gotzhus mesz
zuͦ Kûngsfelden messen und mit dem selben mesz den zins jerlich richten sollend. ✳ und dar um̄ so standint sy also hie vō wegen iren
gnädigen fröwen un̄ ires gotzhus ✳ und begerind, das Clein Heine Meyer inen das mesz zuͦ Kûngsfelden fûro hin ze richten, rechtlich
zuͦ handen bringe, da mit vō fûro hin by dem vertrag un̄ verkamnusz belibe un̄ crafft und macht hab. ✳ dar uff Clein Heini Meyer
sin antwurt gab un̄ redt: ja wie der gemelt hoffmeyster und Hanns First dem rechten die sach vor er offnett und erscheint habind,
dem sig also und sigind des alles guͤtlichen mit ein andern betragen un̄ ver einbarett. ✳ und als nach soͤllicher offnūng un̄ vergicht,
ouch nach dem do sy zuͦ beder syt dises vertrags un̄ verkamnusz ein andern in offnem rechten bekanntlich, gichtig un̄ an redig
wärend, do griffend sy zuͦ beder syt nach bekennter urtell an des gerichtz stab, vertygett, uff gab un̄ zuͦ handen bracht, dar an
der gemelt Clein Heine Meyer den obgeschribnen jerlichen zins mit des gotzhus mesz zuͦ Kùngsfelden ze messen und jerlich
ze richt₎ vō sinen handen un̄ zuͦ Uͦlichren Jegers des hoffmeysters als zuͦ siner gnaͤdigen froͤwen un̄ ires gotz hus handen. un̄
beschach dis alles mit allen wortten, werken, raͤtten un̄ taͤtten, so denn vō ordnūng der recht₎ har zuͦ hortt un̄ noturfftig
was, vō gewanheyt und recht un̄ inen das nach myner um̄frag mit urtell ze thuͦnd er teylt ward, dis sige nach
dem recht₎ beschechen, un̄ das es um̄ dis sach billich wol crafft und mach hab yetz un̄ hie nach. ✳ hier um̄ so begert
der gemelt hoffmeyster zuͦ siner gnädigen fröwen un̄ ires gotzhus handen eines brieffs vō dem gericht un̄ den gesiglett,
der im ouch ze geben erkennt ward. un̄ ze warem urkùnd so han ich, bemelter richter, mit flis und ernst erbaͤtten den obgenant₎ Heinrichen Burkart, obervogt, das der sin eygen insigel vō gerichtz un̄ ouch Heini Meyers pitt wegen hant offenlich thuͦn hennken an disen brieff, doch den obgenant₎ mynen heren an iro vogtye, allen recht₎, ouch im und sinen erben anù
schaden. un̄ geben am mentag nach sannt Agten tag, in dem jar als man zalt vō Cristus, unnsers liebe heren, geburtt fûnffzechen hundert jar un̄ dar nach in dem zwoͤlfften jare. ✳